હવે જમાનો ઓનલાઈન થવા લાગ્યો છે એવું કહેવામાં આવે તો નવાઈ નથી. મીઠાથી લઈને લક્ઝુરિયસ કાર સુધી તમામ વસ્તુઓ ઓનલાઈન મળતી થઈ ગઈ છે. વધુમાં કહીએ તો માણસ પણ અત્યારે ઓનલાઈન જ મળે છે. ઓનલાઈન મિત્રો બનાવે છે, ઓનલાઈન ગાઢ સંબંધો બાંધે છે, ઓનલાઈન પ્રેમ પણ થઈ જાય છે અને ઓનલાઈન મળેલી કોઈ વ્યક્તિ સાથે એ લગ્ન કરી પોતાનું જીવન પણ વિતાવવા લાગે છે. પણ મોટાભાગે જોવા જઈએ તો આ પ્રકારના કિસ્સાઓમાં સફળતા મળવાના ચાન્સ ખૂબ જ ઓછા રહેલા હોય છે. તેમ છતાં ઓનલાઈન સમય વિતાવવો સૌને ગમે છે, પોતાની લાગણી અભિવ્યક્ત કરવા માટેનું આ એક ઉત્તમ સ્થળ બની રહે છે. જ્યાં કોઈ પરિચિત નથી, અને તેની સામે પોતાની લાગણી ઠાલાવવાથી નુકશાન પણ થતું નથી. ઘણીવાર આવા સંબંધો બંધાતા વાર પણ નથી લાગતી. કોઈ વ્યક્તિની પ્રોફાઈલ જોઈ રિકવેસ્ટ મોકલી, થોડી હળવી લાગણીશીલ વાતો કરીએ અને સંબંધ જોડાઈ જતો હોય છે તો આ સંબંધો તુટતાં પણ બહુ ઓછી વાર લાગે છે. એક બ્લોકના ઓપશન દ્વારા જ સંબંધ પુરા થઈ જતાં હોય છે.